Efter trekantsdramaet i Randers FC er Christian Keller ikke med i truppen til dagens kamp mod Brøndby.

Cheftræner i Randers FC Colid Todd har udeladt Christian Keller til søndagens kamp mod Brøndby.

Sportschef Ole Nielsen fortæller, at beslutningen er taget oven på al balladen omkring Christian Keller og Jonas Borring, som kom frem i ugens løb.

Kan du bekræfte, at Christian Keller ikke er med i truppen i dag?

- Ja, det kan jeg godt.

Hvorfor er han ikke med alligevel?

- Det er træneren, der har truffet en beslutning, efter alt det vi har været igennem. Han tog beslutningen, da han udtog truppen, siger Ole Nielsen.

Cheftræner Colin Todd fortalte i ugens løb, at Christian Keller stadig ville være på holdet, men ifølge BT har han skiftet mening, fordi spillertruppen har været så utilfredse med Christian Keller, at de har krævet ham ud af truppen.

Den oplysning vil Ole Nielsen ikke bekræfte.

- Det må du ringe og spørge Colin Todd om.

Sagen brød frem i denne uge, da Jonas Borring gik på orlov fra Randers FC.

Senere kom det frem, at det skyldtes et regulært trekantsdrama, da Christian Keller danner par med Jonas Borrings kone, som han er ved at blive seperaret fra. Borring meddelte, at han ikke vil spille i Randers sålænge Christian Keller også er der.

Sagen har forstyrret hele Randers' forberedelse frem mod kampen mod Brøndby.

- Vi har været en del igennem i denne uge. Det skal ikke være nogen hemmelighed. Der har været mange tanker og mange møder omkring den her sag, så det har været meget anderledes end normalvis. Fokus har helt klart være på den her sag hele ugen, siger Ole Nielsen.

Klokken 16.00 skal Randers - uden Jonas Borring og Christian Keller - forsøge at lægge tankerne til side, når de spiller mod Brøndby.

Tror du spillerne kan lykkes med at fokusere på kampen?

- Det må tiden vise. Det håber jeg, at de kan. De har ligesom alle os andre haft mange tanker i denne uge. Jeg håber, at vi alle sammen er så prof, at vi kan skille tingene ad.